作者:韋應物
標題:送楊氏女
內容:永日方慼慼，出門複悠悠。女子今有行，大江溯輕舟。爾輩況無恃，撫念益慈柔。幼為長所育，兩別泣不休。對此結中腸，義往難複留。自小闕內訓，事姑貽我憂。賴茲託令門，仁恤庶無尤。貧儉誠所尚，資從豈待周。孝恭遵婦道，容止順其猷。別離在今晨，見爾當何秋。居閑始自遣，臨感忽難收。歸來視幼女，零淚緣纓流。